KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan, joka koskee ehdotusta: EUROOPAN PARLAMENTIN JA NEUVOSTON DIREKTIIVI tiettyjen vaarallisten aineiden käytön rajoittamisesta sähkö- ja elektroniikkalaitteissa KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2000/0159 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan, joka koskee ehdotusta: EUROOPAN PARLAMENTIN JA NEUVOSTON DIREKTIIVI tiettyjen vaarallisten aineiden käytön rajoittamisesta sähkö- ja elektroniikkalaitteissa

1 Ehdotuksen tausta

Komissio antoi ehdotuksen Euroopan parlamentin ja neuvoston direktiiviksi tiettyjen vaarallisten aineiden käytön rajoittamisesta sähkö- ja elektroniikkalaitteissa (KOM(2000) 347 lopullinen) 13. kesäkuuta 2000, ja se julkaistiin Euroopan yhteisöjen virallisessa lehdessä C 365E 19. joulukuuta 2000.

Talous- ja sosiaalikomitea antoi lausuntonsa 29. marraskuuta 2000.

Alueiden komitea antoi lausuntonsa 14. helmikuuta 2001.

Euroopan parlamentti antoi lausuntonsa (1. käsittely) 15. toukokuuta 2001.

Komissio antoi muutetun ehdotuksen 6. kesäkuuta 2001 (KOM(2001) 316 lopullinen).

Neuvosto vahvisti yhteisen kannan 4. joulukuuta 2001.

Euroopan parlamentti antoi lausuntonsa (2. käsittely) 10. huhtikuuta 2002.

Tässä lausunnossa esitetään komission kanta Euroopan parlamentin ehdottamiin muutoksiin EY:n perustamissopimuksen 251 artiklan 2 kohdan kolmannen alakohdan c alakohdan nojalla.

2 Komission ehdotuksen tarkoitus

Ehdotuksella rajoitetaan tiettyjen vaarallisten aineiden (raskasmetallien ja bromattujen palonestoaineiden) käyttöä sähkö- ja elektroniikkalaitteissa. Rajoitukset tulevat voimaan vuonna 2008. Teknisessä liitteessä luetellaan joukko poikkeuksia; liitettä voidaan muuttaa komiteamenettelyä käyttäen.

3 Komission lausunto Euroopan parlamentin ehdottamista tarkistuksista

3.1. Yhteenveto komission kannasta

Euroopan parlamentti ehdotti yhteiseen kantaan yhdeksää tarkistusta, joista komissio hyväksyy kahdeksan kokonaan (tarkistukset 2, 3, 4, 5, 7, 9, 10 ja 17) ja yhden periaatteessa (tarkistus 8).

3.2. Euroopan parlamentin 2. käsittelyssä ehdottamat tarkistukset

3.2.1 Komission hyväksymät tarkistukset

Komissio hyväksyy tarkistuksen 2, jolla yhteiseen kantaan lisätään tuotteiden uudelleenkäyttöä ja uusimista varten saatavilla olevia varaosia koskeva uusi johdanto-osan kappale, ja tarkistuksen 17, joka koskee johdanto-osan kappaletta 10 (tieteellisen näytön huomioon ottaminen direktiivin mukauttamisessa). Komissio hyväksyy myös tarkistuksen 3, jolla laitteiden ja komponenttien uudelleenkäyttö suljetaan direktiivin soveltamisalan ulkopuolelle, tarkistuksen 4, jonka mukaan jälleenmyyjää ei pidetä tuottajana, jos tuottajan nimi on laitteistossa, tarkistuksen 5, jolla lyijyn, elohopean, kadmiumin, kuudenarvoisen kromin, PBB:n ja PBDE:n käytöstä poistamisen määräajaksi säädetään 1. tammikuuta 2006, tarkistuksen 7, jolla suljetaan korjatut laitteet ja varaosat kiellettyjen aineiden luettelon soveltamisalan ulkopuolelle, tarkistuksen 9, jonka mukaan mahdolliset suunnittelumuutokset olisi otettava huomioon myöhemmin suoritettavan liitteen arvioinnin yhteydessä ja toimitetuista tiedoista olisi laadittava kertomus, sekä tarkistuksen 10, jonka mukaan direktiivin soveltamisalaan kuuluvien aineiden luetteloa olisi tarkistettava ottaen huomioon erityisesti muiden vaarallisten aineiden ja materiaalien vaikutukset ympäristöön ja ihmisten terveyteen.

3.2.2 Komission periaatteessa hyväksymät tarkistukset

Komissio hyväksyy tarkistuksen 8 periaatteessa. On kuitenkin tärkeää tuoda esille, että muiden aineiden kieltäminen voidaan tehdä ainoastaan komission ehdotuksesta ja kemikaalistrategiassa vahvistettujen periaatteiden mukaisesti. Näin ollen komissio voi hyväksyä tarkistuksen, jos se esitetään seuraavassa sanamuodossa: "Heti kun tarvittavat tieteelliset tiedot ovat saatavilla, Euroopan parlamentti ja neuvosto päättävät komission ehdotuksesta ja kemikaalistrategiassa vahvistettujen periaatteiden mukaisesti muiden vaarallisten aineiden kieltämisestä ja korvaamisesta ympäristöä vähemmän kuormittavilla vaihtoehtoisilla aineilla, jotka takaavat kuluttajille vähintään saman suojatason."

4. Yhteenveto

Komissio muuttaa ehdotustaan EY:n perustamissopimuksen 250 artiklan 2 kohdan nojalla kuten tässä asiakirjassa esitetään.